Sesonginformasjon langrenn 2017/18 Nordland Skikrets

Snøen har begynt å dale ned mange steder i fylket, både fra himmelen og noen snøkanoner, og vi er veldig klare for å ta fatt i sesongen. Flere klubber har vært på samling i Nord-Sverige eller planlagt samlinger på snø siste helgen i november; juniorene har felles samling i Arvidsjaur 23.-26.nov. I desember starter skisesongen for alvor med kretsrenn og Coop Nordlandscup på Mo.

## Coop Nordlandscup

Nytt for sesongen er som skrevet tidligere at Coop Nordlandscup har fått ny hovedsponsor – Coop Nordland – og er fra denne sesongen utvidet til juniorklassene. Eget skriv med informasjon sendes til arrangørene og legges ut her på siden under fanen Coop Nordlandscup.

## Klassisk stilart

Regler for klassiske renn som ble innført fra Norges Skiforbund i fjor videreføres også denne sesongen. Det betyr at renn i klassisk stilart fortrinnsvis skal ha soner som ikke tillater staking, alltid ut fra at der er dertil egnede bakker i traseen. Dette bør prioriteres i mesterskapsklasser og i Coop Nordlandscup og KM. Sonene defineres i samarbeid mellom rennledelse og TD og må være tydelig markert. Tydelige brudd på reglementet kan føre til disk, mindre overtredelse skal følges opp med evt tilsnakk og samtale med løperen/ støtteapparatet. Se for øvrig NSF sitt reglement.

Stavlengede i klassiske renn skal ikke overskride 83% av kroppslengden målt med sko. Denne regelen skal praktiseres med skjønn, spesielt i de yngre klassene der løperne er i vekst. Løperne som åpenbart stiller med for lange staver ved start skal bli gjort oppmerksomme på dette. Har de kanskje tatt feil stav med seg?

## Smøring

Vi skal ha fokus på skiglede for løperne – og de voksne skal også ha det fint på renn. Derfor er det en fordel å flytte fokus fra smørebua til utøverne. LK oppfordrer derfor å velge bort høyfluorprodukter i vanlige sone- og kretsrenn. Vi ønsker ingen mistenkelighetsukultur, og å droppe topping av ski under et viktig mesterskap når vi ikke vet om de andre også gjør det, er ikke helt enkelt (selv om det oftest har veldig lite å si om vi velger HF eller CF). Men vi kan sikkert øve oss på å senke skuldrene i denne sammenhengen ved å være enige om at vi la fluorklossen og HVC ligge hjemme, og nøyer oss alle sammen med å sikle og børste bort CH eller LF som skiene har ligget med siden forrige helg.

Vi ønsker alle en flott start i sesongen og masse skiglede for store og små. Så sees vi snart på et skistadion nært deg.

Med sportslig hilsen, Langrennskomiteen i Nordland Skikrets